ยุติธรรมสั่ง‘ดีเอสไอ’ลุยสอยตุ๋นเงินกู้กยศ.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — มี.ค.นี้ ดีเอสไอปูพรมตามกลิ่นขบวนการของสถานศึกษาทั่วประเทศสร้างเด็กผีหลอกกู้เงินจาก กยศ.ทั่วประเทศ หลังเรื่อง 3 จังหวัดชายแดนใต้ฉาวโฉ่
พ.ต.อ.ทวี สอดส่อง รองปลัดกระทรวงยุติธรรม เปิดเผยว่า ขณะนี้นายพีระพันธุ์ สาลีรัฐวิภาค รมว.ยุติธรรม ได้มีคำสั่งให้ทุกหน่วยงานในกระทรวงยุติธรรมเข้าไปช่วยเหลือด้านกฎหมายกับกลุ่มเยาวชนจาก 3 จังหวัดชายแดนภาคใต้หลายร้อยคนที่ถูกกองทุนเงินให้กู้ยืมเพื่อการศึกษา (กยศ.) ฟ้องร้องดำเนินคดีเนื่องจากไม่ได้ชำระเงินกู้ ขณะที่เยาวชนกลุ่มนี้ปฏิเสธว่าไม่เคยได้กู้ยืมเงินจาก กยศ. และน่าจะถูกสถาบันการศึกษาแห่งหนึ่งหลอกให้สมัครเรียนเพื่อที่จะไปขอเบิกเงินกู้จาก กยศ.
ขณะเดียวกัน รมว.ยุติธรรม ได้สั่งการให้ขยายผลการตรวจสอบการสร้างหลักฐานเท็จเพื่อดึงชื่อเด็กไปกู้เงินจาก กยศ.ไปยังจังหวัดอื่นๆ ทั่วทุกภาคในประเทศ เพื่อตรวจสอบว่ามีสถานศึกษาใดหรือมีขบวนการใดหลอกให้เด็กมากู้ยืมเงินจาก กยศ.หรือไม่ และจะต้องประสานงานกับหน่วยงานอื่นๆ เพื่อหาทางช่วยกันบรรเทาปัญหาการฉ้อโกงและหลอกลวงประชาชน เนื่องจากคดีนี้เกี่ยวพันกับหลายหน่วยงาน
พ.ต.อ.ทวี กล่าวว่า ขณะนี้ได้มอบหมายให้เจ้าหน้าที่ศูนย์ประสานงานลูกหนี้ และกรมสอบสวนคดีพิเศษ (ดีเอสไอ) ไปตรวจสอบข้อร้องเรียนที่กลุ่มเยาวชน 3 จังหวัดชายแดนภาคใต้หลายร้อยคนที่เป็นผู้เสียหาย โดยจะส่งทีมงานเจ้าหน้าที่ลงไปตรวจสอบข้อเท็จจริงและรวบรวมพยานหลักฐานภายในต้นเดือน มี.ค.นี้ และคาดว่าจะได้ข้อสรุปภายใน 1 เดือน
รองปลัดกระทรวงยุติธรรม กล่าวว่า คดีนี้มีผู้เสียหายจำนวนมาก และน่าจะเข้าข่ายคดีอาญา ข้อหาฉ้อโกงประชาชน จึงได้แนะนำให้ผู้เสียหายแจ้งความไว้ และประสานงานกับผู้บังคับการตำรวจแต่ละจังหวัดให้ช่วยรับแจ้งความของผู้เสียหายกลุ่มนี้ และหากพบว่ามีหลักฐานชัดเจนว่ามีการฉ้อโกง อาจจะส่งเรื่องให้ดีเอสไอดำเนินการและเป็นคดีพิเศษได้ เพราะทำให้เด็กเดือดร้อน
ก่อนหน้านี้เยาวชนจาก 3 จังหวัดชายแดนภาคใต้กว่า 100 คน ได้เข้าร้องเรียนกับศูนย์ประสานงานลูกหนี้แห่งชาติ ว่าถูกธนาคารกรุงไทย และ กยศ. ฟ้องร้องดำเนินคดีในข้อหากู้ยืมเงิน ทั้งที่เด็กกลุ่มนี้ไม่ได้กู้ยืมและไม่ได้ไปเรียน โดยเยาวชนกลุ่มนี้ถูกหลอกว่ารัฐบาลมีนโยบายให้ได้รับทุนการศึกษาเรียนฟรี และให้มาเรียนที่สถาบันเทคโนโลยีแห่งอโยธยา แต่เยาวชนกลุ่มนี้ไม่ได้มาเรียน หลังจากนั้นก็ถูก กยศ.และธนาคารกรุงไทยฟ้องร้องว่าค้างชำระหนี้คนละ 5 หมื่น2 แสนบาท
ขณะเดียวกัน นายอารีพงศ์ ภู่ชอุ่ม ปลัดกระทรวงการคลัง ในฐานะประธานคณะกรรมการ กยศ. ก็ได้หารือกับนายกรณ์ จาติกวณิช รมว.คลัง ในฐานะประธานคณะกรรมการกำหนดยุทธศาสตร์การบริหารจัดการ กยศ. เพื่อปรับปรุงวิธีการทำงานและแก้ปัญหาการรั่วไหลในการใช้เงินงบประมาณของ กยศ. หลังจากพบว่า กยศ. มีปัญหาเรื่องการบริหารจัดการเป็นอย่างมาก โดยพบว่ามีสถานศึกษาบางแห่งได้ไปหารายชื่อนักเรียน และบางรายชื่อพบว่าเป็นนักเรียนปลอม เพื่อมาสวมสิทธิเพื่อขอเงินกู้ยืมจาก กยศ. ทำให้เกิดปัญหาหนี้เสียตามมา จึงต้องการอุดช่องโหว่ในการบริหารเงินกองทุนเพื่อให้งบประมาณที่จัดสรรลงไปในแต่ละปีถึงมือเยาวชนจริงๆ